謝陳君祥憲使
作者：戴表元
朝代：宋

paragraphs: 鸞凰不鷙暴，珪璧無鋒銛。
評材容一切，未覺世論嚴。
僕昔江東歸，二紀操鋤鐮。
聞山但廬霍，慕水惟沱潜。
宮車歲千兩，未省謁帷幨。
豈無趙張倫，居突不得黔。
新年有吉語，所在興循廉。
惟此沮洳氓，生涯嗇而纖。
廛管疲負挈，陸取困塗霑。
赫赫金鋪門，風雨今無簷。
皎皎華裾生，塵土今無襜。
分臺得陳侯，笑語脫烹爓。
仁賢所居國，不言革頑憸。
侯家仲舉峻，何如太丘謙。
問侯何所爲，深坐靜春簾。
問侯何所學，凈几飄風籤。
儼雅菑川公，高節齊晉瞻。
橫流滔天來，挺身卧西崦。
何以贈陳侯，孟光書滿奩。
名曰事言補，其辭清以恬。
豈但資稗官，五經之韜鈐。
從來名世士，必有淵源漸。
侯識民蓍龜，侯材國梅鹽。
誠令以德舉，遐陬詎能淹。
愚者理宜止，容僕守窮櫩。